30. ΝΟΜΟΘΕΤ. ΔΙΑΤΑΓΜΑ υπ’ αριθ. 377 της 6/11 Απρ. 1974 (ΦΕΚ Α΄ 99) (Διόρθ. Ημαρτ. εν ΦΕΚ Α΄ 137 της 17 Μαΐου 1974) Περί της λιμενικής περιοχής του Οργανισμού Λιμένος Θεσσαλονίκης, της Ελευθέρας Ζώνης Θεσσαλονίκης και του Λιμενικού Ταμείου Ελευσίνος. Όρια περιοχής Οργανισμού Λιμένος Θεσσαλονίκης Άρθρ.1.-Η λιμενική περιοχή δικαιοδοσίας του Οργανισμού Λιμένος Θεσσαλονίκης (ΟΛΘ), άρχεται εις την ανατολικήν πλευράν από του φανού Επανωμής, μη περιλαμβανομένου και συνεχίζεται προς δυσμάς άνευ διακοπής, περατουμένη εις τας εκβολάς του Αξιού ποταμού. Όρια περιοχής Λιμενικού Ταμείου Ελευσίνος Άρθρ.2.-Η λιμενική περιοχή δικαιοδοσίας του Λιμενικού Ταμείου Ελευσίνος, άρχεται εις την ανατολικήν πλευράν από του κειμένου εις την ειδικήν θέσιν «Παλάσκα» της τοποθεσίας Σκαραμαγκά προβλήτος της Α.Ε. «ΕΣΣΟ ΠΑΠΠΑΣ» και συνεχίζεται προς δυσμάς, περατουμένη παρά την θέσιν 61ον χιλιόμετρον της παλαιάς Εθνικής οδού Αθηνών – Κορίνθου, ένθα περατούνται και τα όρια του Νομού Αττικής. Απαλλοτρίωσις των εντός της Ελευθέρας Ζώνης  Θεσσαλονίκης ακινήτων Άρθρ.3.-Γήπεδα και οικοδομήματα περιλαμβανόμενα, βάσει των ισχυουσών διατάξεων περί ορίων της Ελευθέρας Ζώνης Θεσσαλονίκης, εντός των ορίων ταύτης, ως ταύτα καθορίζονται εις τα υπ’ αριθ. Γ/59α και Γ/59β του έτους 1973 τοπογραφικά διαγράμματα του λιμένος  Θεσσαλονίκης, ων συνοπτικά αντίτυπα  δημοσιεύονται μετά του παρόντος, δύνανται να απαλλοτριωθούν αναγκαστικώς υπέρ του Οργανισμού Λιμένος Θεσσαλονίκης και δαπάναις αυτού, λόγω δημοσίας ωφελείας, κατά τας διατάξεις του Ν.Δ. 797/1971 «περί αναγκαστικών απαλλοτριώσεων», χάριν της ενότητος και της ομαλής λειτουργίας της ζώνης ταύτης. Καθορισμός Χερσαίων Ζωνών Άρθρ.4.-Εντός των ορίων των εν άρθρ. 1 και 2 του παρόντος λιμενικών περιοχών, δύναται να καθορίζωνται, κατά τας γενικάς διατάξεις περί ζωνών λιμένων, αι απαιτούμεναι δια την λειτουργίαν του Οργανισμού Λιμένος Θεσσαλονίκης και του Λιμενικού Ταμείου Ελευσίνος χερσαίαι ζώναι λιμένος. Καταργούμεναι διατάξεις Άρθρ.5.-Από της ισχύος του παρόντος καταργούνται: α)Η παρ. 3 του άρθρου μόνου του από 22.10.1940 Β.Δ/τος «περί Λιμενικής Φορολογίας Θεσσαλονίκης» (ΦΕΚ 356 Α΄). β)Το άρθρον μόνον του από 12.6.1948 Β.Δ/τος «περί επεκτάσεως της λιμενικής φορολογίας Θεσσαλονίκης μέχρι του Ακρωτηρίου «Μεγάλου Εμβόλου» (ΦΕΚ 160 Α΄). γ)Το άρθρον μόνον του από 17.8.1955 Β.Δ/τος «περί επεκτάσεως της περιοχής του Οργανισμού Ελευθέρας Ζώνης και Λιμένος Θεσσαλονίκης μέχρι του Φάρου Επανωμής» (ΦΕΚ 226 Α΄). δ)Η παρ. 3 του άρθρου μόνου του από 19.3.1934 Π.Δ/τος «περί λιμενικής φορολογίας Ελευσίνος» (ΦΕΚ 114 Α΄). ε)Το άρθρον μόνον του από 9.6.1937 Β.Δ/τος «περί επεκτάσεως της λιμενικής φορολογίας Ελευσίνος επί των παραλίων της Κοινότητος Ασπροπύργου» (ΦΕΚ 237 Α΄). ς)Το άρθρον μόνον του από 17.12.1954 Β.Δ/τος «περί επεκτάσεως της περιοχής του λιμένος Πειραιώς επί των παραλίων της Κοινότητος Ασπροπύργου» (ΦΕΚ 59 Α΄) και ζ)Πάσα διάταξις αντικειμένη εις διατάξεις αυτού ή αναγομένη εις θέματα ρυθμιζόμενα υπό τούτου. 